text: Brandvæsenet rykkede ud til hund i havsnød
  20 oktober 2011 kl. 07.46
  To brandbiler med en indsatsleder i spidsen rykkede onsdag ud til Vejle Å. De var fremme tre-fire minutter efter alarm-opkaldet fra en fortvivlet hundeejer, der havde mistet sin 12 år gamle hund, Thilde.
  Hunden var sprunget i åen, og strømmen havde taget den.
  - Inden længe var hun ude af syne, og jeg gik i panik, fortæller hundeejer Rikke Mortensen.
  Brandfolkene gennemsøgte Vejle Å og i løbet af en halv time fik de lokaliseret den gamle hund og reddet den op på land. 
  - Hun var ilde tilredt efter næsten en time i vandet, men kom langsomt til sig selv igen. Indsatlederen blev hos os, indtil vi kunne hentes af min kammerat, siger hundeejeren.
  Rikke Mortensen oplyser, at hunden har det godt efter omstændighederne:
  - Hun har været pakket ind i varme håndklæder og fået et hvil, ovenpå den skrækkelige oplevelse. 
  Rikke Mortensen er taknemmelig for, at Vejle Brandvæsen rykkede ud så hurtigt:
  - Jeg sidder tilbage med den største følelse af taknemmelighed over de brandmænd, der tog affærer og reddede min elskede hunds liv.
  